Mokono sê sy kantoor het die voortou in Suid-Afrika geneem deur 'n ooreenkoms met die Departement van Landbou waarvolgens 15 landbou-beamptes na die kantoor van die Grondeisekommissaris gesekondeer is. Hierdie beamptes het bewys dat hulle 'n groot bydrae lewer om die grondherstelproses te versnel.
Sedert die SAFM die plase in November verlede jaar oorgeneem het, is 'n sakeplan opgestel, besproeiingspype en pompstasies herstel of vervang, die boorde gesnoei en bemes met die oog op die nuwe seisoen en die paaie herstel.
Mokono sê die vennootskap tussen Mamahlola en die SAFM berus op 'n bedryfsmaatskappy wat die grond vir 15 jaar teen 'n markverwante prys van die gemeenskap huur. Die SAFM dra die bedryfskapitaal, lewer die bestuurskundigheid en voorsien die bemarkingsvermoë. Die gemeenskap sal die huurgeld ontvang asook sy gedeelte van die wins van die bedryfsmaatskappy. Lede van die Mamahlola-gemeenskap sal voorkeur geniet as plaaswerkers en hulle sal ook opgelei word om die boerderye ná die kontraktydperk van 15 jaar selfstandig oor te neem.